23.11.2022
EL
Επίσημη Εφημερίδα της Ευρωπαϊκής Ένωσης
L 303/3
ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) 2022/2288 ΤΗΣ ΕΠΙΤΡΟΠΗΣ της 16ης Αυγούστου 2022 σχετικά με την τροποποίηση του κατ’ εξουσιοδότηση κανονισμού (ΕΕ) 2021/2066 για τη συμπλήρωση του κανονισμού (ΕΕ) 2019/1022 του Ευρωπαϊκού Κοινοβουλίου και του Συμβουλίου όσον αφορά την παράταση της εξαίρεσης, η οποία συνδέεται με υψηλό ποσοστό επιβίωσης, από την υποχρέωση εκφόρτωσης για τις αχιβάδες (Venus spp.), τα χτένια (Pecten jacobaeus) και τα κοχύλια (Venerupis spp.) στη δυτική Μεσόγειο θάλασσα
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΕ) 2019/1022 του Ευρωπαϊκού Κοινοβουλίου και του Συμβουλίου, της 20ής Ιουνίου 2019, για τη θέσπιση πολυετούς σχεδίου σχετικά με τις αλιευτικές δραστηριότητες εκμετάλλευσης βενθοπελαγικών αποθεμάτων στη δυτική Μεσόγειο Θάλασσα και για την τροποποίηση του κανονισμού (ΕΕ) αριθ.
508/2014 (1), και ιδίως το άρθρο 14, Εκτιμώντας τα ακόλουθα: (1)
Ο κατ’ εξουσιοδότηση κανονισμός (ΕΕ) 2021/2066 της Επιτροπής (2) προβλέπει την εφαρμογή της υποχρέωσης εκφόρτωσης για ορισμένα βενθοπελαγικά αποθέματα στη δυτική Μεσόγειο θάλασσα, με ισχύ από την 1η Ιανουαρίου 2022 έως τις 31 Δεκεμβρίου 2024.
(2)
Στις 9 Μαΐου 2022 η Ισπανία, η Γαλλία και η Ιταλία (στο εξής: ομάδα υψηλού επιπέδου Pescamed) υπέβαλαν στην Επιτροπή κοινή σύσταση με την οποία προτείνεται η παράταση ορισμένων εξαιρέσεων από την υποχρέωση εκφόρτωσης για την αλιεία βενθοπελαγικών ειδών στη δυτική Μεσόγειο θάλασσα, λαμβανομένων υπόψη των απόψεων του Γνωμοδοτικού Συμβουλίου για τη Μεσόγειο.
(3)
Η επιστημονική, τεχνική και οικονομική επιτροπή (στο εξής: ΕΤΟΕΑ) αξιολόγησε την κοινή σύσταση μεταξύ της 16ης και της 20ής Μαΐου 2022 (3).
(4)
Στις 8 Ιουλίου 2022 η ομάδα υψηλού επιπέδου Pescamed υπέβαλε επικαιροποιημένη κοινή σύσταση, την οποία επίσης αξιολόγησε η ΕΤΟΕΑ.
(5)
Σύμφωνα με το άρθρο 18 του κανονισμού (ΕΕ) αριθ.
1380/2013 του Ευρωπαϊκού Κοινοβουλίου και του Συμβουλίου (4), η Επιτροπή εξέτασε την επικαιροποιημένη κοινή σύσταση της 8ης Ιουλίου 2022 υπό το πρίσμα της αξιολόγησης της ΕΤΟΕΑ για να διασφαλίσει ότι συνάδει με τα σχετικά μέτρα διατήρησης, συμπεριλαμβανομένης της υποχρέωσης εκφόρτωσης.
(6)
Με την επικαιροποιημένη κοινή σύσταση της 8ης Ιουλίου 2022 προτείνεται η παράταση των εξαιρέσεων που συνδέονται με υψηλά ποσοστά επιβίωσης, όπως προβλέπεται στο άρθρο 15 παράγραφος 4 στοιχείο β) του κανονισμού (ΕΕ) αριθ.
1380/ 2013, οι οποίες έχουν θεσπιστεί για τις αχιβάδες (Venus spp.), τα χτένια (Pecten jacobaeus) και τα κοχύλια (Venerupis spp.) που αλιεύονται με μηχανοκίνητες δράγες.
(7)
Όσον αφορά τις αχιβάδες (Venus spp.), η ΕΤΟΕΑ κατέληξε στο συμπέρασμα ότι οι υποστηρικτικές πληροφορίες παρέχουν αξιόπιστες εκτιμήσεις σχετικά με τα υψηλά ποσοστά επιβίωσης.
Ως εκ τούτου, η Επιτροπή θεωρεί ότι η εξαίρεση θα πρέπει να παραταθεί.
(1) ΕΕ L 172 της 26.6.2019, σ. 1.
(2) Κατ’ εξουσιοδότηση κανονισμός (ΕΕ) 2021/2066 της Επιτροπής, της 25ης Αυγούστου 2021, για τη συμπλήρωση του κανονισμού (ΕΕ) 2019/1022 του Ευρωπαϊκού Κοινοβουλίου και του Συμβουλίου όσον αφορά τις λεπτομέρειες εφαρμογής της υποχρέωσης εκφόρτωσης για ορισμένα βενθοπελαγικά αποθέματα στη δυτική Μεσόγειο θάλασσα για την περίοδο 2022-2024 (ΕΕ L 421 της 26.11.2021, σ. 17).
(3) Επιστημονική, τεχνική και οικονομική επιτροπή αλιείας (ΕΤΟΕΑ) — Evaluation of Joint Recommendations on the landing obligation and on the Technical Measures Regulation (Αξιολόγηση των κοινών συστάσεων σχετικά με την υποχρέωση εκφόρτωσης και τον κανονισμό για τα τεχνικά μέτρα) (STECF-22-05).
(4) Κανονισμός (ΕΕ) αριθ.
1380/2013 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2013, σχετικά με την κοινή αλιευτική πολιτική, την τροποποίηση των κανονισμών του Συμβουλίου (ΕΚ) αριθ.
1954/2003 και (ΕΚ) αριθ.
1224/2009 και την κατάργηση των κανονισμών του Συμβουλίου (ΕΚ) αριθ.
2371/2002 και (ΕΚ) αριθ.
639/2004 και της απόφασης 2004/585/ΕΚ του Συμβουλίου (ΕΕ L 354 της 28.12.2013, σ.
22).